নন্দীগ্রামের জমি আন্দোলনের স্মৃতি এখনও মলিন হয়ে যায়নি। হিংসাত্মক আন্দোলনের কারণে বাম সরকার জানিয়ে দিতে বাধ্য হয়, শিল্পের জন্য নন্দীগ্রামের জমি নেওয়া হবে না। কয়েক মাস আগেই সুপ্রিম কোর্টের রায়ে সিঙ্গুরের কৃষকরা তাঁদের জমি ফিরে পেয়েছেন। মান্যতা পেয়েছে তাঁদের কৃষিজমি অধিগ্রহণ-বিরোধী আন্দোলন। 
তার মাত্র কয়েকমাসের মধ্যেই জমি অধিগ্রহণকে কেন্দ্র করে উত্তপ্ত ভাঙড়। সরকার বদলেছে। কিন্তু জমি অধিগ্রহণকে কেন্দ্র করে আন্দোলনের রূপরেখা আজও বদলায়নি। বিদ্যুৎ প্রকল্পকে কেন্দ্র করে ভাঙড়ে কৃষকদের আন্দোলন দেখে অনেকেই বলছেন, ভাঙড়ের মাটিতে ফের নন্দীগ্রাম, সিঙ্গুরের ছায়া দেখা যাচ্ছে। আবার অনেকে এই বিষয়টি মানতে নারাজ। জমি আন্দোলনকে সমর্থন করলেও ভাঙড় আর নন্দীগ্রামের জমি আন্দোলন এক না বলে দাবি করছেন নন্দীগ্রামের জমি আন্দোলনকারীরা।
ভাঙড়ের জমি আন্দোলন হিংসাত্মক হয়ে উঠল গত ১৭ জানুয়ারি। আর তখন সময়টা ২০০৭-এর ৩ জানুয়ারি। সেই শীতকাল! কালিচরণপুর গ্রাম পঞ্চায়েতে জমি অধিগ্রহনের নোটিশ ঝোলানোকে কেন্দ্র করে উত্তপ্ত হয়ে ওঠে নন্দীগ্রাম। রাস্তা কেটে কাঠের গুঁড়ি ফেলে গ্রামের মধ্যে পুলিশ ঢোকা বন্ধ করে দিয়েছিল আন্দোলনকারীরা। দলমত নির্বিশেষে ভূমি উচ্ছেদ প্রতিরোধ কমিটি তৈরি হয়েছিল নন্দীগ্রামে। সালিম গোষ্ঠী এলাকায় যাতে কেমিক্যাল হাব না গড়তে পারে, তার জন্য ভূমি আন্দোলন চলে দীর্ঘদিন ধরে। শিল্প তালুকের প্রকল্প বাতিল করতে বাধ্য হয় বুদ্ধদেব ভট্টাচার্যের সরকার।
আরও পড়ুন
গ্রামে উদ্ধার পুলিশের উর্দি, জুতো! পুলিশের পোশাকে ভাঙড়ে গুলি চালালো অন্য কেউ?
নন্দীগ্রাম এখনও দুর্ভেদ্য। শুধু বদলে গিয়েছে তার রং
শহিদ মিনার বুকে নিয়ে শিল্প খুঁজে যাচ্ছে নন্দীগ্রাম
আর এখানেই নন্দীগ্রামের আন্দোলন আর ভাঙড়ের আন্দোলন আলাদা বলে দাবি করছেন নন্দীগ্রাম ভূমি আন্দোলনের প্রথমসারির নেতা শেখ সুফিয়ান। তাঁর কথায়, ভাঙড়ে দাঁড়িয়ে এই আন্দোলন বাস্তবে বৃথা। ৭০ শতাংশ কাজ প্রায় হয়ে গিয়েছে। কিন্তু নন্দীগ্রামে তো জমি অধিগ্রহনের আগেই আন্দোলন শুরু হয়েছিল।
ভাঙড়ের আন্দোলনকে এখন যুক্তিহীন বলছেন নন্দীগ্রামের নেতারা। ভূমি আন্দোলনের আরও এক নেতা আবু তাহের বলেন, ‘মানুষ আন্দোলন করতেই পারেন। কিন্তু তার যুক্তি থাকা দরকার। নন্দীগ্রাম ও খেজুরির ২৯টি মৌজা কারও সঙ্গে আলোচনা না করে বিদেশি সালিম গোষ্ঠীর হাতে তুলে দিতে চেয়েছিল তৎকালীন বামফ্রন্ট সরকার। তাতে নন্দীগ্রামের মানুষের কোনও লাভ হত না। তাই আমরা জীবন জীবিকা ভূমিরক্ষার জন্য লড়াই করেছিলাম।’
এঁদের অনেকের মতেই, ভাঙড়ে বিদ্যুৎ কেন্দ্র তৈরি হলে স্থানীয় মানুষদেরই লাভ। তাছাড়া কাজ শুরু হয়ে যাওয়ার পর এই ধরনের আন্দোলন মানায় না।
ভূমি উচ্ছেদ প্রতিরোধ কমিটির নেতা স্বদেশ দাস অধিকারী অবশ্য জানান, ভাঙড়ের জমি আন্দোলনকে তিনি সম্পূর্ণ সমর্থন করেন। কিন্তু তাঁর কথায়, জমি আন্দোলন বিভিন্ন উদ্দেশ্যে এবং স্থান-কাল-পাত্র হিসেব করে হয়। তবে আন্দোলন করতে হলে নির্মাণ কাজ শুরু হওয়ার আগে করা উচিৎ ছিল। নির্মাণ ৭০ শতাংশ হয়ে যাওয়ার পর এই আন্দোলন গুরুত্বহীন।
ভূমি আন্দোলনের আরও এক নেতা ভবানীপ্রসাদ দাসের প্রতিক্রিয়া ছিল অন্যদের থেকে একটু আলাদাই। তিনি দু’টি আন্দোলনই গণমাধ্যমে দেখেছেন। তাঁর কথায়, কাগজ পড়ে, টিভি দেখে যা মনে হচ্ছে এটা গোষ্ঠীদ্বন্দ্ব, কোনও আন্দোলন নয়।